Tre personer måtte en tur omkring skadestuen efter en lejlighedsbrand i Hjørring.

Der udbrød brand i en lejlighed på Jernbanegade i Hjørring ved 22-tiden fredag aften. Tre tilfældigt forbipasserende opdagede branden og sparkede døren ind til lejligheden, for at få beboerne ud. Der var imidlertid ingen hjemme, til gengæld måtte de tre en tur på skadestuen til observation for røgforgiftning. Brandvæsenet fik hurtigt branden under kontrol, da de kom til stedet. Branden skyldtes ifølge politiet et glemt stearinlys.